Document ID: 32012R0618

NARIADENIE KOMISIE (EÚ) č. 618/2012
z 10. júla 2012,
ktorým sa na účely prispôsobenia technickému a vedeckému pokroku mení a dopĺňa nariadenie Európskeho parlamentu a Rady (ES) č. 1272/2008 o klasifikácii, označovaní a balení látok a zmesí
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (1), a najmä na jeho článok 37 ods. 5,
keďže:
(1)
Časť 3 prílohy VI k nariadeniu (ES) č. 1272/2008 obsahuje dva zoznamy harmonizovanej klasifikácie a označovania nebezpečných látok. V tabuľke 3.1 sa uvádza harmonizovaná klasifikácia a označovanie nebezpečných látok na základe kritérií ustanovených v častiach 2 až 5 prílohy I k nariadeniu (ES) č. 1272/2008. V tabuľke 3.2 sa uvádza harmonizovaná klasifikácia a označovanie nebezpečných látok na základe kritérií ustanovených v prílohe VI k smernici Rady 67/548/EHS z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok (2). Tieto dva zoznamy je potrebné zmeniť a doplniť, aby zahŕňali aktualizované klasifikácie látok, ktoré už sú predmetom harmonizovanej klasifikácie, ako aj nové harmonizované klasifikácie.
(2)
Výbor pre hodnotenie rizík Európskej chemickej agentúry (ECHA) vydal stanoviská k návrhom harmonizovanej klasifikácie a označovania látok, ktoré sa predložili ECHA podľa článku 37 nariadenia (ES) č. 1272/2008. Na základe uvedených stanovísk a zároveň na základe pripomienok doručených zainteresovanými stranami je vhodné zmeniť a doplniť prílohu VI k nariadeniu (ES) č. 1272/2008, aby sa harmonizovala klasifikácia a označovanie niektorých látok.
(3)
Harmonizované klasifikácie uvedené v časti 3 prílohy VI k nariadeniu (ES) č. 1272/2008, zmenenému a doplnenému týmto nariadením, by sa nemali uplatňovať bezodkladne, keďže hospodárske subjekty budú potrebovať určitú lehotu na to, aby prispôsobili označovanie a balenie látok a zmesí novým klasifikáciám a aby predali existujúce zásoby. Hospodárske subjekty budú okrem toho potrebovať aj určité obdobie na to, aby splnili registračné povinnosti, ktoré vyplývajú z nových harmonizovaných klasifikácií látok klasifikovaných ako karcinogénne, mutagénne alebo poškodzujúce reprodukciu, kategórie 1A a 1B (tabuľka 3.1) a kategórie 1 a 2 (tabuľka 3.2), alebo ako veľmi toxické pre vodné organizmy, ktoré môžu spôsobiť dlhodobé nepriaznivé účinky vo vodnom prostredí, a to najmä tie registračné povinnosti, ktoré sú ustanovené v článku 23 nariadenia Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (3).
(4)
V súlade s prechodnými ustanoveniami nariadenia (ES) č. 1272/2008, ktoré umožňujú uplatňovať nové ustanovenia v skoršom štádiu na dobrovoľnom základe, by mali mať dodávatelia možnosť uplatniť harmonizované klasifikácie ustanovené v časti 3 prílohy VI k nariadeniu (ES) č. 1272/2008 zmenenému a doplnenému týmto nariadením a v súlade s tým prispôsobiť označovanie a balenie na dobrovoľnom základe pred 1. decembrom 2013.
(5)
Opatrenia stanovené v tomto nariadení sú v súlade so stanoviskom výboru zriadeného podľa článku 133 nariadenia (ES) č. 1907/2006,
PRIJALA TOTO NARIADENIE:
Článok 1
Časť 3 prílohy VI k nariadeniu (ES) č. 1272/2008 sa mení a dopĺňa takto:
1)
Tabuľka 3.1 sa mení a dopĺňa takto:
a)
záznamy zodpovedajúce záznamom uvedeným v prílohe 1 sa nahrádzajú záznamami uvedenými v prílohe I k tomuto nariadeniu;
b)
záznamy uvedené v prílohe II sa vkladajú v súlade s poradím záznamov uvedených v tabuľke 3.1.
2)
Tabuľka 3.2 sa mení a dopĺňa takto:
a)
záznamy zodpovedajúce záznamom uvedeným v prílohe III sa nahrádzajú záznamami uvedenými v prílohe III k tomuto nariadeniu;
b)
záznamy uvedené v prílohe IV sa vkladajú v súlade s poradím záznamov uvedených v tabuľke 3.2.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Článok 1 sa uplatňuje od 1. decembra 2013.
Harmonizované klasifikácie uvedené v časti 3 prílohy VI k nariadeniu (ES) č. 1272/2008, zmenenému a doplnenému týmto nariadením, sa môžu uplatňovať pred 1. decembrom 2013.
Toto nariadenie je záväzné v celom rozsahu a priamo uplatniteľné vo všetkých členských štátoch
V Bruseli 10. júla 2012

Labels: 12
3
20